Jesper Petersen (SF), 2010-04-26:
Først må jeg, hvad angår fødselskriteriet, som af ministeren for kort tid siden blev gjort til en væsentlig faktor for, om man forstod sig på den her situation, om man gik op i den, om man helt sandfærdigt og ægte følte for den, rette ministeren og sige, at jeg er født på Haderslev Sygehus og opvokset i Sønderjylland.
Godt nok er ministeren født ekstremt tæt på grænsen – det skal han have, han er født tættere på grænsen end jeg – men syd for Kongeåen er vi altså begge født, så jeg synes, at vi på den front må indgå i en ligeværdig diskussion.
Den økonomiske krise har jo desværre kostet titusindvis af arbejdspladser i Danmark, og også de syd- og sønderjyske kommuner er hårdt ramt.
Det har store konsekvenser for de familier, hvor fyringerne på Sauer-Danfoss, LM Glasfiber og Danish Crown-slagterier og andre steder slår hul i familiernes økonomi og fjerner glæden ved en god arbejdsplads.
De fyringer har også betydet, at der er mindre pendling hen over grænsen, især af tyskere, der har arbejde i Danmark.
Politisk har alle parter vel et ønske om et grænseoverskridende samarbejde og udviklingen af et grænseoverskridende arbejdsmarked, hvor det bliver lettere for danskere at tage arbejde i Tyskland og for tyskere at tage arbejde i Danmark.
Så længe det foregår på overenskomstmæssige løn- og arbejdsvilkår, er det jo til gavn for både danske og tyske lønmodtagere og virksomheder; man får flere muligheder for at finde sig et andet arbejde, og virksomhederne får større mulighed for at rekruttere den rigtige arbejdskraft.
Jeg har forstået, at ønsket bliver delt af regeringen – det siger de i hvert fald i skåltalerne –
og også hos Vækstforum Syddanmark med Venstres Carl Holst i spidsen er det et tema, man tager op og prøver på at fremme, så meget man kan.
Der kommer vi jo så frem til problemet, som er grunden til, at vi har fremsat det her beslutningsforslag, og hvor jeg fornemmer, at der trods alt er en smule skred i det.
Det er jo i dag en økonomisk byrde for nogle af de kommuner, der har mange grænsependlere fra især Tyskland, hvor kommuneskatten altså går til staten, mens udgifterne bliver i kommunerne, og indtægterne fra pendlernes skat så bliver smurt bredt ud over landet bagefter og ikke på en måde, som retfærdigt kompenserer de kommuner, det handler om.
Lige nu er der f.eks. gang i kraftige nedskæringer i Aabenraa Kommune.
Man er nødt til virkelig at stramme sig an for at få enderne til at mødes i det kommunale budget.
Det skyldes dels de kommunale skatterestancer, som SKAT er enormt dårlig til at inddrive, dels spørgsmålet her om grænsependleres skat.
Aabenraa Kommune har oplyst, at nettotabet er på 16,3 mio. kr. i 2009.
Det viser sig faktisk også, at interessen for de danske serviceydelser er øget.
Selv om pendlingen er gået ned, stiger udnyttelsen af f.eks. daginstitutionerne faktisk, og det vil den jo gøre yderligere, når pendlingen igen tager til.
I Øresundsregionen har man altså kunnet lave en aftale, der går over grænsen.
Der er et mere målrettet arbejde for det grænseoverskridende arbejdsmarked.
Jeg synes, at man forsømmer også at sørge for rimelige vilkår på tværs af den dansk-tyske grænse.
Lige nu er det især et problem for syd- og sønderjyske kommuner, men også Lolland-Falster oplever det jo og vil mærke det endnu mere, når Femernbroen kommer om nogle år og pendlingen vil tage til.
Jeg synes, vi skal få løst det her problem en gang for alle og ikke vente på, at det bliver større.
Vi skal sørge for, at der er rimelige vilkår, så især de syd- og sønderjyske kommuner ikke kommer til at miste penge på det.
Jeg har ikke ret mange sekunder tilbage, men vil bare sige, at jeg synes, jeg har kunnet notere en form for vilje til at se på det på den ene eller den anden måde og sørge for, at kompensationen er rimelig.
Jeg vil gerne være med til at sørge for, at vi får fuldstændig udboret og dokumenteret, at der altså er et tab for de syd- og sønderjyske kommuner, som ikke er rimeligt, og som der skal rettes op på.